30.6.2022
SK
Úradný vestník Európskej únie
C 248/41
166.
Franchising (s výnimkou priemyselných franchisingových zmlúv) má určité osobitné vlastnosti, ako je používanie jednotného obchodného mena, jednotných obchodných metód (vrátane udeľovania licencií na práva duševného vlastníctva) a vyplácanie licenčných poplatkov výmenou za poskytnuté výhody.
Vzhľadom na tieto vlastnosti možno ustanovenia, ktoré sú nevyhnutne potrebné na fungovanie franchisingových systémov, považovať za také, ktoré nepatria do rozsahu pôsobnosti článku 101 ods.
1 zmluvy.
Týka sa to napríklad obmedzení, ktoré bránia nadobúdateľovi franchisingu využívať know-how a pomoc poskytovanú poskytovateľom franchisingu v prospech jeho konkurentov (96), a povinností nekonkurovať si týkajúcich sa tovaru alebo služieb zakúpených nadobúdateľom franchisingu, ktoré sú potrebné na zachovanie spoločnej identity a povesti siete franchisingu.
V druhom prípade nie je podstatné obdobie trvania povinnosti nekonkurovať si za predpokladu, že nepresahuje obdobie trvania franchisingovej zmluvy.
167.
Na franchisingové zmluvy možno uplatniť výnimku stanovenú v článku 2 ods.
1 nariadenia (EÚ) 2022/720, ak podiely dodávateľa ani kupujúceho na trhu nepresahujú 30 %.
Špecifické usmernenie týkajúce sa výpočtu trhových podielov v kontexte franchisingu je uvedené v bode (174).
Udeľovanie licencií na práva duševného vlastníctva obsiahnuté vo franchisingových zmluvách sa rieši v bodoch (71) až (87).
Vertikálne obmedzenia obsiahnuté vo franchisingových zmluvách sa budú posudzovať pomocou zásad uplatniteľných na distribučný systém, ktorý najviac zodpovedá konkrétnej franchisingovej zmluve.
Napríklad franchisingová zmluva, ktorej výsledkom je uzavretá sieť, v ktorej je nadobúdateľom franchisingu zakázané predávať subjektom, ktoré nie sú nadobúdateľmi franchisingu, sa musí posudzovať podľa zásad uplatniteľných na selektívnu distribúciu.
Naopak, franchisingová zmluva, ktorou sa nevytvára uzavretá sieť, ale udeľuje sa územná exkluzivita a ochrana pred aktívnym predajom zo strany iných nadobúdateľov franchisingu, sa musí posudzovať podľa zásad uplatniteľných na výhradnú distribúciu.
168.
Franchisingové zmluvy, na ktoré sa nariadenie (EÚ) 2022/720 nevzťahuje, treba posudzovať individuálne podľa článku 101 zmluvy.
Pri tomto posúdení by sa malo zohľadniť, že čím významnejší je transfer know-how, tým je pravdepodobnejšie, že vertikálne obmedzenia prinesú účinky zvyšujúce efektívnosť a/alebo sú nevyhnutné na ochranu know-how, a preto spĺňajú podmienky uvedené v článku 101 ods.
3 zmluvy.
169.
Tento príklad je príkladom franchisingu:
Výrobca vyvinul nový spôsob predaja sladkostí v takzvaných zábavných obchodoch, kde sa môžu sladkosti farbiť podľa želania spotrebiteľa.
Výrobca sladkostí vyvinul aj stroje na ich farbenie a vyrába príslušné farbiace kvapaliny.
Na výrobu dobrých sladkostí je veľmi dôležitá kvalita a čerstvosť kvapaliny.
Výrobca dosiahol úspech so svojimi sladkosťami prostredníctvom niekoľkých vlastných maloobchodných predajní, ktoré boli všetky prevádzkované pod tým istým obchodným menom a s jednotným zábavným imidžom (napr. jednotný vzhľad obchodov a jednotná reklama).
V snahe rozšíriť predaj výrobca sladkostí začal so systémom franchisingu.
Na zabezpečenie jednotnej kvality produktov a jednotného imidžu obchodov sú nadobúdatelia franchisingu povinní nakupovať sladkosti, kvapalinu a farbiace stroje od výrobcu, prevádzkovať podnik pod rovnakým obchodným menom, platiť franchisingový poplatok, prispievať k jednotnej reklame a zabezpečiť dôvernosť prevádzkového manuálu, ktorý vypracoval poskytovateľ franchisingu.
Okrem toho nadobúdatelia franchisingu môžu predávať z dohodnutých priestorov len koncovým používateľom alebo iným prijímateľom franchisingu.
Vo svojich obchodoch nemôžu predávať iné sladkosti.
Poskytovateľ franchisingu sa zaväzuje, že na danom zmluvnom území nevymenuje iného nadobúdateľa franchisingu ani na ňom nebude prevádzkovať maloobchodnú predajňu.
Poskytovateľ franchisingu je takisto povinný zlepšovať a ďalej rozvíjať svoje produkty, obchodnú perspektívu a prevádzkový manuál a tieto zlepšenia sprístupniť všetkým nadobúdateľom franchisingu.
Franchisingové zmluvy sa uzatvárajú na obdobie 10 rokov.
Maloobchodníci so sladkosťami nakupujú svoje sladkosti na domácom trhu od domácich výrobcov, ktorí zohľadňujú národné chute, alebo od veľkoobchodníkov, ktorí okrem predaja produktov od domácich výrobcov dovážajú aj sladkosti od zahraničných výrobcov.
Produkty poskytovateľa franchisingu na tomto trhu konkurujú niekoľkým domácim a medzinárodným značkám sladkostí, ktoré v niektorých prípadoch vyrábajú veľké diverzifikované potravinárske spoločnosti.
Na trhu so strojmi na farbenie potravín má poskytovateľ franchisingu trhový podiel nižší ako 10 %.
Na trhu so sladkosťami predávanými maloobchodníkom má poskytovateľ franchisingu trhový podiel 30 %.
Existuje mnoho miest na predaj sladkostí v podobe trafík, bežných maloobchodných predajní s potravinami, bufetov a špecializovaných obchodov s cukrovinkami.
(96) Pozri rozsudok z 28. januára 1986, Pronuptia de Paris GmbH/Pronuptia de Paris Irmgard Schillgallis, C-161/84, EU:C:1986:41, bod 16.